Kredietgradering: Só sê Standard & Poor’sArgieffoto (Foto: Stevepb, Pixabay) Standard & Poor’s het Vrydag bevestig Suid-Afrika se kredietgradering bly onveranderd. Suid-Afrika bly onveranderd op Baa2, twee vlakke bó rommelstatus, maar met ŉ negatiewe uitkyk. Die aankondiging beteken ŉ groot sug van verligting vir die land. Die besluit, om die kredietgradering onveranderd te laat, beteken dat Pravin Gordhan, minister van finansies, en die tesourie, ondernemings en vakbonde, genoeg gedoen het om te verhoed dat die land rommelstatus bereik. Dawie Roodt, hoofekonoom van die Efficient Group, het aan Maroela Media gesê S&P kan besluit om Suid-Afrika nog ŉ paar maande kans te gee voordat daar na rommelstatus afgegradeer word, weens die krag van die land se instellings. “Ek dink die graderingsagentskappe het vroeër vanjaar gesien dat ons instellings nie so swak is soos daar aanvanklik gedink is nie,” het hy gesê. Hy verduidelik dat daar “aanvalle teen Suid-Afrika se instellings is” deur die president en die parlement wat hofbevele minag (soos in die geval van die Soedannese president, Omar al-Basjir), die openbare beskermer ondermyn (Nkandla-verslag), en pres. Jacob Zuma wat sy presidensiële eed oortree het (Nkandla). “Die konstitusionele hof se besluit om Zuma en die parlement oor hul vingers te tik, wys dat ons instellings nie so swak is soos wat almal gedink het nie en dit is ŉ positiewe aspek waarna graderingsagentskappe sal kyk,” het hy gesê. Wat beteken rommelstatus? Grafika verskaf deur Afrisake